দমদমে ঝাঁপ! ফের ভোগান্তির শিকার মেট্রো যাত্রীরা

কলকাতা: মঙ্গলবার অফিস টাইমে ফের ভোগান্তির মুখে পড়লেন মেট্রো (Kolkata Metro)যাত্রীরা। দমদম স্টেশনে (Dumdum Metro) ডাউন লাইনে এক ব্যক্তি ঝাঁপ দেওয়ায় ব্লু লাইনের পরিষেবা (Blue Line Metro Service) ব্যাহত হয়। আপাতত গিরীশ পার্ক (Girish Park) থেকে শহিদ ক্ষুদিরাম (Shahid Khudiram) স্টেশন পর্যন্ত ডাউন লাইনে ট্রেন চলাচল আংশিকভাবে চালু রাখা হয়েছে। শীঘ্রই স্বাভাবিক পরিষেবা ফেরানোর আশ্বাস দিয়েছে মেট্রো কর্তৃপক্ষ।

এদিন সকাল সাড়ে ১১টার পরে ঘটনাটি ঘটে। অফিস টাইমে স্বভাবতই যাত্রীভিড় ছিল তুঙ্গে। প্রত্যক্ষদর্শীদের দাবি, ঠিক ১১টা ৩১ মিনিটে প্ল্যাটফর্মে ট্রেন ঢোকার সময় চলন্ত ট্রেনের সামনে ঝাঁপ দেন এক ব্যক্তি। সেই মুহূর্তে ট্রেনের গতি তুলনামূলক কম থাকায় সতর্কভাবে ব্রেক কষে পরিস্থিতি সামাল দেন চালক।

আরও পড়ুন: নিয়োগে শূন্যপদ কমানোর গুজব উড়িয়ে বার্তা শিক্ষাসচিবের

কলকাতা মেট্রো সূত্রে পাওয়া তথ্য অনুযায়ী, ওই ব্যক্তিকে জীবিত অবস্থায় ট্র্যাক থেকে উদ্ধার করা হয়েছে। তবে তার পরিচয় এখনও জানা যায়নি। ঘটনার জেরে ডাউন লাইনে পরিষেবা পুরোপুরি থমকে যায়। ব্যক্তিকে উদ্ধারের পর দ্রুত পরিষেবা স্বাভাবিক করার জন্য আপাতত জরুরি ব্যবস্থা নেওয়া হয়েছে বলে জানিয়েছে মেট্রো রেল। মেট্রো যাত্রীদের অনুরোধ, ভিড় নিয়ন্ত্রণ এবং নিরাপত্তা বজায় রাখতে স্টেশনে অতিরিক্ত সতর্কতা অবলম্বনের।