আজ থেকে পার্পল লাইনে বাড়ল মেট্রোর সংখ্যা

কলকাতা: শহরতলির যাত্রীদের জন্য বড় ঘোষণা করল মেট্রো (Kolkata Metro) কর্তৃপক্ষ। আজ, ১ ডিসেম্বর থেকে পার্পল লাইনে (Purple line) আরও বাড়ানো হল মেট্রোর সংখ্যা। সোমবার থেকে শুক্রবার পর্যন্ত প্রতিদিন এখন ৮০টির বদলে ৮৪টি মেট্রো চলবে। আগে যেখানে চলত ৪০টি আপ ও ৪০টি ডাউন, সেখানে এখন চালানো হচ্ছে ৪২টি আপ ও ৪২টি ডাউন ট্রেন। যাত্রী চাপ বাড়ার কারণে এই সুবিধা চালু করা হয়েছে বলে জানানো হয়েছে।

একই সঙ্গে বদলানো হয়েছে প্রথম ও শেষ মেট্রোর সময়সূচিও। জোকা থেকে মাঝেরহাটগামী প্রথম মেট্রো এখন ছাড়ছে সকাল ৬.৪০-এ, আগে সময় ছিল ৬.৫০। মাঝেরহাট থেকে প্রথম মেট্রো মিলবে সকাল ৭.০৩-এ, যা পূর্বে ছিল ৭.১৪। এর ফলে সকালের অফিস-যাত্রীদের সময় সাশ্রয় হবে।

আরও পড়ুন: আজ থেকে বাড়ল মদের দাম

শেষ মেট্রোর সময়ও বাড়ানো হয়েছে। জোকা থেকে মাঝেরহাটের দিকে শেষ মেট্রো পাওয়া যাবে রাত ৯.০৫-এ (আগে ছিল ৮.৩৬), এবং মাঝেরহাট থেকে জোকা শেষ ট্রেন পাওয়া যাবে রাত ৯.২৬-এ (আগে ছিল ৮.৫৭)। এতে রাতের যাত্রীরা বড় স্বস্তি পাবেন।

এই নতুন সময়সূচি সবচেয়ে বেশি সুবিধা দেবে শিয়ালদহ–বজবজ শাখার যাত্রীদের। মাঝেরহাট থেকে ট্রেন বদলে অন্যত্র যাওয়া এখন আরও সহজ হবে। যাত্রীদের ভিড় এবং চাহিদা বাড়ায় মেট্রোর সংখ্যা বৃদ্ধি যে খুবই দরকার ছিল, তা মেনে নিচ্ছেন সাধারণ যাত্রীরাও।